***ОБЩИНСКИ СЪВЕТ - РУДОЗЕМ, ОБЛАСТ СМОЛЯН***



***e-mail:obsrud@abv.bg***

ДО

ОБЩИНСКИ СЪВЕТ

гр. Рудозем

ДОКЛАДНА ЗАПИСКА

от

**инж. Венцислав Венциславов Пехливанов – председател на Общински съвет-Рудозем**

ОТНОСНО: Приемане на**Правилник за изменение и допълнение на** Правилник за организацията и дейността на Общински съвет-Рудозем, неговите комисии и взаимодействието му с Общинската администрация**.**

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Съгласно разпоредбата на чл. 21, ал. 3 от ЗМСМА, Общинският съвет приема Правилник за организацията и дейността си. В настоящия проект се предлагат промени, свързани с увеличаване размера на възнагражденията на общинските съветници за участието им в заседания и комисии. През последните години се наблюдава политика за увеличаване на заплатите в обществения и частния сектор, което цели подобряване качеството на живот и намаляване на негативните последици от инфлационните процеси в страната върху доходите на гражданите. В тази връзка би било справедливо и адекватно възнагражденията на общинските съветници за тяхната работа в местния парламент също да бъдат увеличени в размери, съобразно възможностите на общинския бюджет.

По силата на Закона за въвеждане на еврото в Република България, обн. ДВ бр. 70 от 20.08.2024 г., са извършени изменения на нормативната уредба на национално ниво, включително и в Закона за местните данъци и такси, обн. в ДВ, бр. 64 от 29.07.2024 г..

Съгласно § 5 от Преходните и заключителни разпоредби към Закона за въвеждане на еврото, действащите нормативни актове, които уреждат задължения за плащане на такси, санкции, глоби и други публични задължения към държавата и общините в български левове, продължават да се прилагат в съответствие с предвидените в този закон правила за превалутиране. Когато паричната сума в левове е посочена в закон или в подзаконов

нормативен акт като резултат от въвеждане в българското законодателство на правен акт на Европейския съюз, в който изрично е посочена съответна сума в евро, при изменение на закона, съответно на подзаконовия нормативен акт, се посочва сумата в евро от правния акт на Европейския съюз.

Държавните органи и органите на местното самоуправление следва да приемат в 6-месечен срок от влизането в сила на този закон:

1. подзаконови нормативни актове по прилагането на този закон;
2. изменения и допълнения в подзаконови нормативни актове, необходими за изпълнението на този закон във връзка с въвеждане на еврото като парична единица на Република България, като измененията и допълненията в актовете влизат в сила от датата на въвеждане на еврото в Република България.

В изпълнение на Методически указания от Националното сдружение на общините в Република България към административните органи за адаптиране на информационните системи за работа с евро, утвърдени с актуализирания Национален план за въвеждане на еврото в Република България, приет с РМС № 797 от 13 ноември 2023 год., дадени с писмо с изх. № И-1677/25.09.2024 год., следва да се актуализират всички размери на такси и цени на услуги, глоби и др. в действащите местни наредби, като за всички определени се посочи съответния еквивалент в евро съгласно официалния валутен курс на лева към еврото, равен на централния курс от 1,95583 лева за 1 евро.

В рамките на регламентирания 30-дневния срок по чл. 26, ал. 4 от ЗНА за предложения и становища по публикувания за обществена консултация проект за изменение и допълнение на Правилника, в деловодството на Общински съвет - Рудозем е постъпило Предложение с вх.№ 16/10.02.2025 г. от г-жа Николина Костадинова - председател на групата общински съветници от ПП ДПС за изменение на чл. 97, ал. 1 от нормативния акт. Посочва се нова редакция на нормата, както следва:

„Чл.97 (1) Постоянните комисии обсъждат проектите за решения не по-рано от 1 ден или в деня на сесията на Общински съвет от предоставянето им на членовете на съответната комисия. Те представят на председателя на общинския съвет, на председателя на водещата комисия и на вносителя на проекта за решение мотивирано становище”.

Предвид гореизложеното  на основание чл. 21, ал. 3 от ЗМСМА, чл. 7, ал. 1 и чл. 15, ал. 1 от ЗНА, във връзка с чл. 76, ал. 1, ал. 3 и чл.79 от АПК, предлагам на Общински съвет - Рудозем да разгледа, обсъди и приеме следното

**ПРОЕКТОРЕШЕНИЕ:**

Общински съвет - Рудозем приема **Правилник за изменение и допълнение на** Правилник за организацията и дейността на Общински съвет-Рудозем, неговите комисии и взаимодействието му с Общинската администрация**, както следва:**

**§ 1. В чл. 23, ал. 2 се изменя, както следва:**

„(2)За изпълнение на задълженията си общинския съветник получава възнаграждение в размер на 200 лв.(102.25 евро) на заседание на общински съвет и 120 лв.(61.35 евро) на заседание на комисия, но не повече от 320 лв.(163.61 евро) на месец”.

**§ 2. В чл. 97, ал. 1 се изменя, както следва:**

„(1) Постоянните комисии обсъждат проектите за решения не по-рано от 1 ден или в деня на сесията на Общински съвет от предоставянето им на членовете на съответната комисия. Те представят на председателя на общинския съвет, на председателя на водещата комисия и на вносителя на проекта за решение мотивирано становище”.

§ 3. Настоящите изменения и допълнения в частта за превалутирането на паричните стойности от лева в евро влизат в сила от датата на въвеждане на еврото в Република България, съгласно § 6, ал. 1, т. 2 и ал. 2 от ПЗР на Закона за въвеждане на еврото в Република България.

*Приложения:*

1. Проект на **Правилник за изменение и допълнение на** Правилник за организацията и дейността на Общински съвет - Рудозем, неговите комисии и взаимодействието му с Общинската администрация;
2. Мотиви към проект на **Правилник за изменение и допълнение на** Правилник за организацията и дейността на Общински съвет - Рудозем, неговите комисии и взаимодействието му с Общинската администрация;
3. Разпечатка от интернет страницата на Община Рудозем;
4. Справка по чл.26, ал.5 от ЗНА.

**ПРЕДСЕДАТЕЛ НА**

**ОБЩИНСКИ СЪВЕТ – РУДОЗЕМ:…..........**

**/ИНЖ. ВЕНЦИСЛАВ ПЕХЛИВАНОВ/**